b"\n_START_ARTICLE_\nKonceptualna plo\xc5\xa1\xc4\x8da\n_START_PARAGRAPH_\nKonceptualna plo\xc5\xa1\xc4\x8da ali konceptualni album je glasbeni album s prepoznavnim vsebinskim ali glasbenim konceptom oziroma temo. Pri rock skupinah se konceptualne plo\xc5\xa1\xc4\x8de v\xc4\x8dasih poimenuje tudi\xc2\xa0\xc2\xbbrock opera\xc2\xab. Pogoj je, da se skozi plo\xc5\xa1\xc4\x8do razvija enotna zgodba. Tak koncept se pogosto, vendar ne izklju\xc4\x8dno, uporablja v progresivnem rocku._NEWLINE_Za pionirja na podro\xc4\x8dju konceptualnih plo\xc5\xa1\xc4\x8d velja Frank Sinatra. Leta 1946 je za Columbia posnel plo\xc5\xa1\xc4\x8do The Voice of Frank Sinatra. Tudi drugi umetniki so kmalu sledili njegovemu vzoru._NEWLINE_Kot prvi konceptualni rock album muzikologi navajajo plo\xc5\xa1\xc4\x8do Franka Zappe, Freak Out. \xc5\xbde naslednje leto pa je iz\xc5\xa1el eden najpomembnej\xc5\xa1ih konceptualnih albumov prej\xc5\xa1njega stoletja, Sgt. Pepper's Lonely Hearts Club Band (The Beatles). Na tej plo\xc5\xa1\xc4\x8di se prvi\xc4\x8d vpeljejo teko\xc4\x8di prehodi med skladbami in reprize. Ti dve lastnosti sta od tedaj naprej v\xc4\x8dasih prisotni na konceptualnih plo\xc5\xa1\xc4\x8dah. Plo\xc5\xa1\xc4\x8da Beatlesov se je zelo posvetila tudi grafi\xc4\x8dni obliki albuma ter uveljavila besedila pesmi v prilo\xc5\xbeeni knji\xc5\xbeici. Oboje je postalo standard._NEWLINE_Zelo pomembna konceptualna plo\xc5\xa1\xc4\x8da je bil tudi leta 1979 izdan album The Wall (Pink Floyd). \xc4\x8ceprav nekateri kritiki menijo, da so Pink Floyd \xc5\xbee pred tem z Dark Side of the Moon ustvarili svojo prvo konceptualno plo\xc5\xa1\xc4\x8do."